KOMISIJAS ĪSTENOŠANAS REGULA (ES) 2021/645

(2021. gada 15. aprīlis),

ar ko attiecībā uz to trešo valstu vai to daļu sarakstu, no kurām Eiropas Savienībā atļauts ievest svaigpiena, piena produktu, jaunpiena un jaunpiena produktu sūtījumus, groza Regulas (ES) Nr. 605/2010 I pielikumu

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Padomes Direktīvu 2002/99/EK (2002. gada 16. decembris), ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (1), un jo īpaši tās 8. panta ievadteikumu, 8. panta 1. un 4. punktu un 9. panta 4. punktu,

tā kā:

(1) Komisijas Regulā (ES) Nr. 605/2010 (2) ir noteikti sabiedrības un dzīvnieku veselības nosacījumi un sertifikācijas prasības svaigpiena, piena produktu, jaunpiena un jaunpiena produktu sūtījumu ievešanai Savienībā un norādītas tās trešās valstis, no kurām šādu sūtījumu ievešana Savienībā ir atļauta.

(2) Minētās regulas I pielikumā ir norādītas tās trešās valstis vai to daļas, no kurām svaigpiena, piena produktu, jaunpiena un jaunpiena produktu sūtījumus atļauts ievest Savienībā, un precizēts šādām precēm nepieciešamais apstrādes veids.

(3) Patlaban turpinās procedūra, kuras nolūks ir atļaut Moldovai eksportēt pienu un piena produktus uz Savienību un kura pēc noteikta laika tiks pabeigta. Kamēr minētā procedūra vēl nav noslēgusies, Moldova lūdza atļauju tranzītā caur Savienību pārvadāt saldējumu, kas tiek uzskatīts par piena produktus saturošu neglabājamu kombinēto produktu. Lai minēto atļauju saņemtu, Moldova lūdza to iekļaut Regulas (ES) Nr. 605/2010 I pielikuma C slejā kā trešo valsti, kuras svaigpienam un piena produktiem ir veikta minētajā regulā prasītā apstrāde (apstrāde “C”), kuras nolūks ir mazināt ar piena produktiem ievazātas mutes un nagu sērgas izplatīšanās risku.

(4) Ņemot vērā Moldovas kompetento iestāžu sniegtās garantijas par kombinēto produktu sastāvā esošo piena produktu pareizu “C” apstrādi, ir lietderīgi iekļaut Moldovu Regulas (ES) Nr. 605/2010 I pielikuma C slejā.

(5) Minētas valsts iekļaušanai I pielikuma C slejā nevajadzētu skart pienākumus, kas izriet no citiem Savienības tiesību aktu noteikumiem par dzīvnieku izcelsmes produktu importu un laišanu tirgū Savienībā, jo īpaši Komisijas Deleģētās regulas (ES) 2019/625 (3) 5. pantā noteiktos pienākumus saistībā ar uzņēmumu iekļaušanu sarakstos.

(6) Tāpēc Regula (ES) Nr. 605/2010 būtu attiecīgi jāgroza.

(7) Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

IR PIEŅĒMUSI ŠO REGULU.

1. pants Regulas (ES) Nr. 605/2010 I pielikuma tabulā aiz ieraksta “MA – Maroka” iekļauj šādu ierakstu: “MD Moldova 0 0 +”

2. pants Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2021. gada 15. aprīlī Komisijas vārdā – priekšsēdētāja Ursula VON DER LEYEN

(1) OV L 18, 23.1.2003., 11. lpp.

(2) Komisijas Regula (ES) Nr. 605/2010 (2010. gada 2. jūlijs), ar ko nosaka dzīvnieku un sabiedrības veselības un veterinārās sertifikācijas nosacījumus lietošanai pārtikā paredzēta svaigpiena, piena produktu, jaunpiena un jaunpiena produktu ievešanai Eiropas Savienībā (OV L 175, 10.7.2010., 1. lpp.).

(3) Komisijas Deleģētā regula (ES) 2019/625 (2019. gada 4. marts), ar ko attiecībā uz prasībām par lietošanai pārtikā paredzētu noteiktu dzīvnieku un preču sūtījumu ievešanu Savienībā papildina Eiropas Parlamenta un Padomes Regulu (ES) 2017/625 (OV L 131, 17.5.2019., 18. lpp.).